-Nisam jednom govorio o problemu i pokušajima da se sikirevačko crpilište da na upravljanje gradu Vinkovcima i vinkovačkom Vodovodu, na zadnje tri županijske Skupštine postavljao sam vijećnička pitanja s tim u vezi ali sam uvijek ostajao bez odgovora, iako je ta problematika i vodoopskrba od izuzetne važnosti za budućnost naših sugrađana. Problemi u vezi sa crpilištem u Sikirevcima su nastali zbog indolentnog ponašanja naše županije i svih čelništva županije u svih zadnjih 13, 14 godina. Za ovu točku dnevnog reda čak nismo dobili nikakve materijale, čuli smo i da će na sjednicu i tu točku doći predstavnici Hrvatskih voda, a koji imaju isti stav, kao i svi direktori dosad, da vodocrplištem u Sikirevcima upravlja vinkovački Vodovod. O Istočnom regionalnom vodovodu priča se od 1997.godine, 2005. su započeli prvi radovi, u roku 3 godine izgrađen je cjevovod do Vinkovaca, spojili su Vinkovce, iskopali 4 bunara i izgradili trafostanicu a Grad Slavonski Brod još uvijek nije spojen, ima još nekih 140 metara, tu stojimo i čekamo samilost i Hrvatskih voda i Vinkovaca koji već sada prijete da se mi ne možemo spojiti da nebi navodno došlo do havarije u vodoopskrbnom sustavu. Na području Sikirevaca vodni isporučitelj je Vodovod Slavonski Brod, nemamo ništa protiv da Vinkovci koriste ovu vodu, oni će je i dalje koristiti, zajedno smo išli u taj projekt, ali protiv toga sam da Vinkovci budu glavni u projektu koji je od izuzetne važnosti za brodsko-posavsku županiju, pogotovo grad Slavonski Brod. Vinkovci su već 10 godina spojeni na Sikirevce a mi još uvijek čekamo spoj jer nam priječe i Hrvatske vode i vinkovački Vodovod. I to je ono što se ne smije dopustiti na sjednici, privatni interesi ne mogu biti iznad općih interesa, rekao je, uz ostalo, Mirko Duspara, te dodao da ako ne bude drugog izlaza u rješavanju tog problema najavljuje raspisivanje referenduma na kojemu će građani Broda dati konačnu riječ.